

Vestfold fylkeskommune utfordrer til innovative energiløsninger

Det skal etableres 2 piloter som «Energifabrikker»



Fylkeshuset i Tønsberg Færder videregående skole



En innovativ anskaffelse i samarbeid med

Nasjonalt program for leverandørutvikling

Innhold

[1 Bakgrunn 3](#_Toc484115686)

[2 Målsetting 3](#_Toc484115687)

[3 Behovet 4](#_Toc484115688)

[4 Dialogprosessen 5](#_Toc484115689)

[4.1. Samarbeid med Nasjonalt program for leverandørutvikling. 5](#_Toc484115690)

[4.2. Gjennomføring av dialogprosessen 5](#_Toc484115691)

[5 Dialogkonferanse 6](#_Toc484115692)

[5.1. Påmelding 6](#_Toc484115693)

# Bakgrunn

Vestfold fylkeskommune har ambisjon om å bli ett av de grønneste fylkene i Norge. Målsetningen er politisk vedtatt og nedfelt i Regional plan for klima og energi med tilhørende handlingsplan. Planen skal bidra til at både private og offentlige aktører tar grønne valg i alle sine prosjekter. Målet er også å stimulere til innovasjon og utvikling i næringslivet på veien mot et bærekraftig samfunn. Et av målene er kompetanseheving, kompetansedeling og faglig samhandling mellom alle aktørene. Løfter vi sammen og deler kompetanse og løsninger kommer vi lengre raskere!

Vestfold fylkeskommune bygger nå nye Horten videregående skole som plusshus med miljøklassifiseringen Breeam Nor Outstanding – Norges første Breeam Nor Outstanding skole og det 3. prosjektet med denne klassifiseringen i Norge. Selve byggeprosjektet reduserer CO2 utslippene med 47% målt mot et referansebygg (tilsvarer redusert CO2 utslipp på 3130 tonn). I tillegg legges det til rette for en så utslippsfri byggeplass som mulig. Gjennom fossilfrie maskiner og utslipsfri byggtørking og byggoppvarming i byggeprosessen reduseres CO2 utslippet med ytterligere 577 tonn CO2. Med bakgrunn i dette ambisiøse prosjektet planlegges etablering av et kompetansesenter for energi- og miljøvennlig bygging. Senteret planlegges tilrettelagt for utdanningsinstitusjonene, byggebransjen og innbyggere, med skolebygget som «laboratorium». Den mest moderne teknologi tilgjengelig tenkes bruk for effektiv kunnskapsformidling.

Som del av satsingen mot å bli Norges grønneste fylke er det gjennomført en kartlegging for bruk av solenergi på alle fylkeskommunale eiendommer i Vestfold. Kartleggingsrapporten ble behandlet av Hovedutvalg for klima, energi og næring i sak 19/17 26.04.2017 og i Fylkestinget i sak 32/17 04.05.2017. Både Hovedutvalget og Fylkestinget vedtok enstemmig i tillegg til innstillingen:

*Hovedutvalg for klima, energi og næring ber fylkesrådmannen teste ut bruk av innovative offentlige anskaffelser på to utvalgte bygg, herunder en videregående skole og fylkeshuset. Melding gis tilbake til hovedutvalg for klima, energi og næring.*

Vedtaket gir et tydelig signal om den politiske viljen til å være en sterk pådriver for innovasjon og utvikling for et bærekraftig og miljøvennlig samfunn. Vestfold fylkeskommune skal anskaffe bygg og anleggsprosjekter for ca 3 milliarder de kommende årene (inkl. vegprosjekter). Det vil bli stilt strenge miljøkrav til disse anskaffelsene. Den teknologiske utviklingen går svært raskt og det er viktig å kombinere tekniske løsningene på en økonomisk, miljøvennlig og helhetlig måte.

Vestfold fylkeskommune tror markedsaktørene kan bidra med de mest fremtidsrettede, bærekraftige og økonomiske løsningene. Vestfold fylkeskommune utfordrer derfor leverandører og konsulenter til gjennom samarbeid å fremme de best mulige løsninger for Vestfold fylkeskommunens 2 piloter for "energifabrikker".

# Målsetting

Vestfold fylkeskommune skal gjennom sine aktiviteter og prosjekter bidra til et mere bærekraftig samfunn og derigjennom bidra til at målene i Paris-avtalen nås. Det er viktig at fylkeskommunen som offentlig aktør går foran og gjennomfører de gode miljøprosjektene.

Målet med denne konkrete dialogen er å få innspill til de klimavennlige, fremtidsrettede løsningene med tilhørende kalkyler for 2 "energifabrikkpiloter" på 2 av Vestfold Fylkeskommunes eiendommer.

Innspillene til løsningsforslag med kalkyler skal brukes som grunnlag for en politisk behandling høsten 2017, slik at det kan fattes vedtak om nødvendige midler til gjennomføring av prosjektene i budsjettet for 2018.

For fylkeskommunen er i tillegg følgende delmål viktige:

* Motivere, utfordre og støtte markedet til innovasjon og utvikling gjennom fremtidsrettede anskaffelser.
* Signalisere tydelig at de gode miljøløsningene vil bli preferert i fremtidige anskaffelser.
* Bruke dialog og samhandling med markedet aktivt for raskere å nå målet om god bærekraft og best mulige prosjekter.
* God forvaltning av offentlige midler ved å søke gode, varige, fleksible løsninger med god driftsøkonomi på alle fylkeskommunale eiendommer.
* Redusere energiforbruk og energikostnader på fylkeskommunale eiendommer. Herunder søke løsninger som bidrar til å utjevne effekttopper i el-forbruket.

Forslagene som kommer inn honoreres. Totalt kr. 200.000,- deles likt mellom leverandørteam som kommer med forslag til helhetlige løsninger og deltar i én til én møtene. Med helhetlige løsninger menes løsninger som har god kost nytteeffekt for fylkeskommunen, tenker energiflyt mellom ulike systemer, fokuserer på teknisk styring og gode brukervennlige løsninger. Det forventes at forslagene bidrar med innovative og fremtidsrettede løsninger. Nedenfor har vi utdypet ytterligere hva vi mener med helhetlige løsninger.

# 3 Behovet

Vestfold fylkeskommune tror lokal energiproduksjon, distribusjon, lagring og forflytning av energi kan være en både økonomisk, miljøvennlig og fremtidsrettet løsning. Det er et mål at løsningene reduserer behovet for oppgraderinger av energinettet i Norge, bidrar til å redusere eller flate ut effekttoppene på de aktuelle virksomhetene og at mest mulig energi produseres fornybart og lokalt. Det antas at det er hensiktsmessig å se ulike energikilder, «energityver» og energisystemer i sammenheng - som f.eks. nett-el, solceller, solfangere, fjernvarme, grunnvarme, kjøling, varmepumper, biogass, flis, pellets, el-bil, el-sykkel, solskjerming, vifter, styringssystemer m.fl. Det antas også hensiktsmessig å kunne forflytte energi mellom ulike systemer. Kan f.eks. lagringskapasiteten i den norske elbilparken utnyttes? Desentraliserte «Powernodes» med store batterier? Hva og hvilke løsninger ser vi inn i fremtiden? Hvordan tar vi best høyde for de endringene som kommer?

Bakgrunnen for denne anskaffelsen er at vi tror det vil skje store endringer i energimarkedet fremover, både når det gjelder produksjon, fordeling og styring av energi. For å løse disse utfordringene er det nødvendig å utvikle og bruke teknologien aktivt.

Utlysningen har til hensikt å utfordre markedet til å komme opp med de gode, innovative og kostnadseffektive løsningene for både energiproduksjon, lagring og distribusjon, og som samtidig er fremtidsrettede. Det forventes at løsningene reduserer energikostnadene, øker energifleksibiliteten, at løsningene har betydelig overføringsverdi for andre byggeiere, gir nye ideer til smarte energisystemer og styring. Tilbyder må analysere energimarkedet og ut fra det velge og optimalisere de løsningene som best møter de utfordringene vi står overfor. Det er ønskelig at det påpekes hindringer og drivere i dagens reguleringer og regelverk og hvordan tilbyder tror dette vil endre seg over tid og derved hvordan det påvirker de løsningene vi velger og lønnsomheten i dem.

Det kan være aktuelt å samarbeide med og søke støtte fra Forskningsrådet, Innovasjon Norge, Enova, KlimaSats og andre i gjennomføringen av prosjektene. Forslagene kan inneholde elementer som krever utprøving/ videre forskning/utvikling. For tilbyderne kan det være aktuelt å søke Pilot-e midler til utvikling av løsninger. Pilot-e ble utlyst 31.05.2017 med søknadsfrist i oktober 2017. Se: <http://www.pilot-e.no/>

Kost/ nytte vurderinger er førende for valg av løsninger og skal inngå som del av den foreslåtte løsningen. Kost/ nytte for den foreslåtte løsningen bør være lønnsom i anleggets levetid. Normalt antatte energipriser og prisstigning skal legges til grunn for lønnsomhetsberegningen. Det kan suppleres med alternative beregninger dersom de er vel begrunnede. Det kan være aktuelt å se lønnsomheten for flere ulike aktører i sammenheng f.eks. ved forslag om mikrogrid løsninger.

Opplysninger og tekniske data for de aktuelle eiendommene og bygningene vil bli oversendt ved påmelding til dialogprosessen.

# Dialogprosessen

## Samarbeid med Nasjonalt program for leverandørutvikling.

Nasjonalt program for leverandørutvikling bistår Vestfold Fylkeskommune med gjennomføringen av dialogfasen. Leverandørutviklingsprogrammet er en pådriver for at offentlige innkjøp skal bli et verktøy for innovasjon og omstilling, både i offentlig sektor og i næringslivet. NHO, KS og Difi er programeiere. Flere departement, store statlige virksomheter og sentrale aktører som Innovasjon Norge og Forskningsrådet, samt de største bykommunene, er partnere. Se for øvrig [www.leverandorutvikling.no](http://www.leverandorutvikling.no).

Program for leverandørutvikling bruker en metodikk som legger opp til et samspill mellom det offentlige og leverandørene. Kjernen i samspillet er dialog i forkant av konkurransen. Formålet med dialogen er å få ideer og innspill fra markedet til alternative og innovative løsninger for å dekke oppdragsgivers behov. Dette vil sette oppdragsgiver bedre i stand til å utarbeide konkurransegrunnlaget. Samtidig får leverandørene informasjon om oppdragsgivers behov, slik at de blir bedre forberedt på å levere tilbud, og eventuelt utvikle nye og bedre løsninger.

Leverandørdialogen annonseres åpent på Doffin (veiledende kunngjøring) og består av en dialogkonferanse med påfølgende en-til-en-møter. Alle interesserte har anledning til å melde seg på konferanse og/eller en-til-en-møtene. Deltagelse ved dialogkonferanse og/eller en-til-en-møter er ikke en forutsetning for å kunne delta i en eventuell kommende anbudskonkurransen.

## Gjennomføring av dialogprosessen

Formålet med dialogkonferansen er å få innspill fra leverandørene på hvordan Vestfold fylkeskommune kan nå målsettingene som beskrevet i kap.2 og 3 på en best mulig måte.

På bakgrunn av dialogkonferansen inviteres leverandører til å komme med konkrete løsningsforslag. Målet er å få mest mulig kunnskap om mulighetsrommet og løsninger i markedet.

Det er ønskelig at løsningsforslagene er på et overordnet og mest mulig funksjonelt nivå. Forslagene skal inkludere kostnadskalkyle for gjennomføring av prosjektet med sannsynlig angivelse av usikkerhet. De som ønsker å presentere sine forslag vil få anledning til å sende inn en skriftlig beskrivelse på maksimum 4 sider, samt foreta en muntlig presentasjon av sitt forslag i en-til-en møtet, (se tidsplan nedenfor). En-til-en møtene kan gjennomføres på Skype.

Tidsplan

|  |  |
| --- | --- |
| Tid | Aktivitet |
| 21.juni | Frist for påmelding til dialogkonferansen |
| 28. juni | Dialogkonferansen |
| 11.august | Frist for forslag og påmelding en-til-en-møter |
| Uke 34 | En-til-en-møter på fylkeshuset i Tønsberg evt. på Skype |

På bakgrunn av dialogen utlyses en konkurranse på gjennomføring av prosjektene. Det forutsettes at det bevilges nødvendige midler fra Fylkestinget. Budsjettet for 2018 behandles i Fylkestinget i desember 2017. Informasjon fra en-til-en møtene og forslagene vil brukes som grunnlag for å utforme et endelig konkurransegrunnlag.

# Dialogkonferanse

Formålet med dialogkonferansen er å presentere Vestfold fylkeskommune sitt behov og motivere markedet til å utvikle fremtidsrettede løsninger. Samtidig ønsker Vestfold fylkeskommune innspill fra markedet på hvordan leverandørene ser for seg at behovene best kan dekkes.

Foreløpig program for dagen

Dato: 28. juni 2017

Sted: Skiringssal, fylkeshuset i Tønsberg, Svend Foynsgate 9, 3126 Tønsberg

|  |  |
| --- | --- |
| Tidspunkt | Beskrivelse |
| 09:30 - 10:00 | Registrering & kaffe |
| 10:00 - 10:15 | Velkommen - politiske ambisjoner – ved leder for Hovedutvalg for klima, energi og næring – Lene Westgård Halle og mål for dagen og rammene for prosjektet ved rådmann Egil Johansen |
| 10:15 - 10:30 | Om leverandørdialog og forventninger til interessentene i dialogfasen  v/ Cecilie Møller Endresen, Leverandørutviklingsprogrammet, BTV regionen |
| 10:30 - 10:45 | Fremtiden sett fra Skagerak nett sitt ståsted ved Ivan Schytte |
| 10:45 - 10:55 | Om mål, behov, forventninger i prosjektet ved Øyvind Trygstad |
| 10:55 - 11:05 | Carl Ove Christensen – teknisk leder - forteller om fylkeshuset – planer for vedlikehold, muligheter og tekniske hovedsystemer |
| 11:05 - 11:15 | Stig Larsen adm.leder forteller om Færder vgs utdanningstilbud og tekniske hovedsystemer |
| 11:15 - 11:45 | Dialog og diskusjon om fylkeskommunens problemstillinger og konkrete utfordringer. Spørsmål og svar. |
| 11:45 - 12:15 | Enkel servering - leverandørene gis anledning til å snakke sammen |
| 12:15 - 12:30 | Veien videre i prosessen ved Øyvind Trygstad |
| 12.30 - 14.00 | Befaring på virksomhetene. Det deles i 2 grupper avhengig av antall  Gruppe 1: Fylkeshuset 1230-1300 – Start i Skiringssal (COC)  Færder 1315-1400 – start resepsjonen fylkeshuset (ØT/EM)  Gruppe 2: Færder 1230-1315 – start resepsjonen fylkeshuset (AV/ EM  Fylkeshuset 1330 – 1400 start resepsjonen fylkesh. (COC) |

Det vil være enkel servering underveis.

## Påmelding

**Påmelding sendes på e-post til** [**firmapost@vfk.no**](mailto:firmapost@vfk.no) **med kopi til** [**oyvindtr@vfk.no**](mailto:oyvindtr@vfk.no)**. Påmeldingen merkes med «Påmelding energifabrikk-dialog»**

Det skal opplyses om navn og antall deltagere, firma og kontaktinformasjon (mobil og e-postadresse). Spørsmål rettes til Øyvind på [oyvindtr@vfk.no](mailto:oyvindtr@vfk.no) eller 90018916

**Frist for påmelding er 21.juni 2017**